作者:張可久
標題:中呂・朝天子山中雜書三首
內容:罷手，去休，已落在淵明後。百年心事付沙鷗，更誰是忘機友。洞口漁舟，橋邊村酒，這清閒何處有？樹頭，錦鳩，花外啼春晝。夜長，未央，盼殺雞三唱。東華聽漏滿靴霜，卻笑淵明強。月朗禪床，風清鶴帳，夢不到名利場。草堂，暗香，春已到梅梢上。醉餘，草書，李願盤谷序。青山一片范寬圖，怪我來何暮？鶴骨清癯，蝸殼蘧廬，得安閒心自足。蹇驢，和酒壺，風雪梅花路。野景亭瓜田邵平，草堂杜陵，五柳莊彭澤令。牽牛籬落掩柴荊，犬吠林塘靜。樹頂蟾明，水面風生，聽漁歌三四聲。小亭，野景，動著我蓴鱸興。酸齋席上聽胡琴玉鞭，翠鈿，記馬上昭君面。一梭銀線解冰泉，碎拆驪珠串。雁舞秋煙，鶯啼春院，傷心塞草邊。醉仙，彩箋，寫萬里關山怨。春思見他，問咱，怎忘了當初話？東風殘夢小窗紗，月冷鞦韆架。自把琵琶，燈前彈罷，春深不到家。五花，駿馬，何處垂楊下。梅友元帥席上老夫，病餘，尚草《長門賦》。阿蓮嬌吻貫驪珠，試聽《鶯啼序》。玉露冰壺，香風瓊樹，醉歸來不用扶。小奴，按舞，看了梅花去。